Brasilian naisten jalkapallomaajoukkue

Brasilian naisten jalkapallomaajoukkue edustaa Brasiliaa naisten jalkapallon kansainvälisissä otteluissa. Se on ollut mukana kaikissa tähän asti pelatuissa naisten jalkapallon olympia- ja MM-turnauksissa. Se on yltänyt olympialaisissa kolme kertaa hopealle. MM-kilpailuissa parhaat saavutukset ovat yksi hopea- ja yksi pronssimitali.
Olympialaiset.
Brasilia sijoittui Atlantan 1996 ja Sydneyn 2000 olympialaisissa neljänneksi. Ateenan kisoissa 2004 se sai hopeaa hävittyään loppuottelussa Yhdysvalloille jatkoajan jälkeen maalein 1–2. Pekingissä 2008 Brasilia saavutti toistamiseen olympiahopeaa hävittyään finaalissa Yhdysvalloille jatkoajan jälkeen maalein 0–1.
Brasilia hävisi Lontoon olympialaisissa 2012 puolivälierissä Japanille, kotikisoissaan 2016 pronssiottelussa Kanadalle ja vuonna 2021 käydyissä Tokion olympialaisissa puolivälierissä Kanadalle. Pariisin olympialaisissa 2024 Brasilia voitti kolmesta alkulohko-ottelustaan vain yhden mutta pääsi lohkokolmosena jatkoon. Joukkue voitti puolivälierissä Ranskan ja välierissä Espanjan sekä hävisi loppuottelussa Yhdysvalloille 0–1. Saavutuksena oli siis kolmas olympiahopeamitali.
Maailmanmestaruuskilpailut.
Vuosien 1991 ja 1995 MM-kilpailuissa Brasilia ei päässyt alkulohkostaan jatkoon. Yhdysvalloissa 1999 pelatuissa kisoissa se sai pronssia voitettuaan pronssiottelussa Norjan rangaistuspotkukilpailussa. Vuoden 2003 kisoissa se putosi puolivälierissä.
Kiinan MM-kilpailuissa 2007 Brasilia voitti alkulohkonsa ja pääsi finaaliin voitettuaan puolivälierässä Australian 3–2 ja välierässä Yhdysvallat 4–0. Finaalissa Brasilia hävisi Saksalle 0–2 ja sai hopeaa. Marta oli kisojen paras maalintekijä tehtyään seitsemän maalia ja hänet palkittiin myös Kultaisella pallolla kisojen parhaana pelaajana. Joukkueen kapteeni oli Aline ja joukkuetta valmensi Jorge Barcellos.
Saksan MM-kilpailuissa 2011 Brasilia voitti kaikki kolme alkulohko-otteluaan: Australian 1–0, Norjan 3–0 ja Päiväntasaajan Guinean 3–0. Puolivälierissä Brasilia hävisi Yhdysvalloille rangaistuspotkukilpailussa maalein 3–5 Yhdysvaltain tasoitettua ottelun 2–2:een jatkoajan lisäajalla. Brasilian paras maalintekijä kisoissa oli neljä maalia tehnyt Marta.
Kanadan MM-kilpailuissa 2015 Brasilia voitti alkulohkossa Etelä-Korean maalein 2–0, Espanjan 1–0 ja Costa Rican 1–0. Neljännesvälierissä Brasilia hävisi Australialle maalein 0–1.
Ranskan MM-kilpailuissa 2019 Brasilia voitti alkulohkossa Jamaikan 3–0 ja Italian 1–0 sekä hävisi siinä välissä Australialle 2–3. Brasilia pääsi lohkokolmosten vertailun tuloksena neljännesvälieriin, joissa se hävisi Ranskalle jatkoajalla 1–2. Joukkueen maaleista Cristiane teki neljä, Marta kaksi (molemmat rangaistuspotkusta) ja Thaisa yhden. Marta nosti MM-kisamaaliensa määrän 17:ään, joka on MM-kisojen ennätys miehetkin mukaan lukien. Hän teki ensimmäisenä pelaajana maalin viidessä eri MM-lopputurnauksessa. Sittemmin samaan ovat yltäneet Kanadan Christine Sinclair ja miesten puolella Portugalin Cristiano Ronaldo.
Vuoden 2023 MM-kilpailuissa Brasilia pelasi alkulohkonsa Australiassa. Joukkue voitti ensin Panaman 4–0 mutta hävisi sitten Ranskalle 1–2 ja pelasi Jamaikan kanssa maalittoman tasapelin. Brasilia jäi lohkossaan kolmanneksi eikä päässyt neljännesvälieriin. Brasilian paras maalintekijä oli Panama-ottelussa kolme maalia tehnyt Ary Borges.
Muut arvokilpailut.
Etelä-Amerikan mestaruuden Brasilia on voittanut vuosina 1991, 1995, 1998, 2003, 2010, 2014, 2018, 2022 ja 2025 sekä Pan-Amerikan mestaruuden 2003, 2007 ja 2015.